વિસાવદર માર્કેટીંગ યાર્ડ ખાતે મોટી સંખ્યામાં રજીસ્ટ્રેશન કરવા માટે આવેલા ખેડુતોમાં અફરા-તફરીમાં પ્રેમપરા ગામના એક ખેડુત ભીડમાં બેભાન થઇ જતા ૧૦૮ દ્વારા તેને સારવાર માટે વિસાવદર ખસેડવામાં આવ્યો હતો. સૌરાષ્ટ્રમાં ૧૫ નવેમ્બરથી ટેકાના ભાવે મગફળીની ખરીદી કરવાની સરકારે કરેલી જાહેરાતના પગલે ૧ નવેમ્બરથી ઓનલાઈન નોંધણી શરૂ થઈ ગઈ છે. જો કે સર્વર ડાઉન હોવાના કારણે ખેડૂતોને પગે પાણી ઉતર્યા હતા. અનેક સ્થળે તલાટી ગેરહાજર રહેતા ખેડૂતોને કલાકો સુધી હાલાકીનો સામનો કરવો પડ્યો હતો. આમ ઓનલાઈન નોંધણી ખેડૂતો માટે પ્રથમ ગ્રાહે મક્ષીકા સમાન બની રહી હતી. ઓનલાઈન રજીસ્ટ્રેશનના પ્રથમ દિવસે જ તંત્રની લાપરવાહીના કારણે ખેડૂતોને આખો દિવસ ઓનલાઈન માટે વિતાવવો પડ્યો હતો.